Imtella' Diċembru 21, 2021 Il-Kummissjoni Ewropea adottat regoli relatati maċ-ċertifikat tat-tilqima tal-Covid li jistabbilixxu li ċ-ċertifikat għandu jiġġedded kull disa' xhur, jiġifieri wara 270 ġurnata. Dan bil-għan li l-miżuri tal-ivvjaġġar ikomplu jkunu kkoordinati kif mitlub mill-Kunsill Ewropew wara l-aħħar laqgħa tiegħu fis-16 ta' Diċembru li għadda. Il-perjodu ta' validità jqis il-gwida taċ-Ċentru Ewropew għall-Prevenzjoni u l-Kontroll tal-Mard (ECDC) li tirrakkomanda t-teħid tal-booster sa mhux aktar tard minn sitt xhur wara t-tlestija tal-ewwel sensiela ta' tilqim. Il-Kummissjoni Ewropea qalet li ċ-ċertifikat tat-tilqima kien ta' suċċess għax permezz tiegħu l-ivvjaġġar issokta b'mod sigur għaċ-ċittadini Ewropej fil-qalba ta' pandemija. Il-Kummissarju Ewropew għas-Saħħa u s-Sikurezza Alimentari, Stella Kyriakides, qalet li issa jrid jiġi żgurat li l-kampanji tal-boosters jitwettqu mill-aktar fis. Fissret, li ċ-ċertifikat tat-tilqima jibqa' għodda ewlenija għall-ivjaġġar u għall-protezzjoni tas-saħħa pubblika. S'issa, fl-Unjoni Ewropea nħarġu 807 miljun ċertifikat tat-tilqima tal-Covid-19. Sal-lum, 60 pajjiż u territorju fuq medda ta' ħames kontinenti ngħaqdu ma' din is-sistema. Intant, fl-aħħar jiem, is-Supretendent tas-Saħħa Pubblika, Charmaine Gauci, ħabbret li fiż-żmien li ġej il-booster se jkun inkluż fuq iċ-ċertifikat tal-vaċċin mal-bqija tad-dożi. Ara wkoll: Il-booster tat-tilqima se jitniżżel fiċ-ċertifikat tal-vaċċin